Finlands historie indledtes med de første menneskers indtog omkring 8500 f.Kr. Størstedelen af området var fra det 13. århundrede til 1809 en del af det svenske kongerige, indtil det blev erobret af det russiske kejserrige, som gjorde området til et autonomt storfyrstendømme. Op gennem det 19. århundrede opstod der en stadig stærkere nationalfølelse i Finland med fokus på finske kulturelle traditioner, herunder musik og det finske sprog, der fremtræder meget anderledes end de store sprog i den del af Europa. 
I 1917 erklærede Finland sig uafhængigt, hvorpå den finske borgerkrig rasede nogle måneder. Da roen var genoprettet, fulgte en økonomisk opblomstring. Under anden verdenskrig var Finland i to omgange i krig med Sovjetunionen og endte med at miste nogle landområder. Under den kolde krig holdt Finland sig neutralt, men landet har primært orienteret sig mod Vesteuropa og blev i 1995 optaget i EU. ("Læs mere..")
